NACRT

|  |
| --- |
|  |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ-PORENZO****CITTA DI POREČ-PARENZO** |
| **Gradonačelnik** |
| KLASA : |  |
| URBROJ : |  |
| Poreč-Parenzo, |  |

Na temelju članka 53. i 57. Statuta Grada Poreča („Službeni glasnik Grada Poreča-Parenzo“ broj 2/13, 10/18 i 2/21), Gradonačelnik Grada Poreča-Parenzo donosi

**ODLUKU**

**o su/financiranju troškova kupnje drugih obrazovnih materijala**

**učenicima osnovnih škola te obveznih udžbenika i drugih obrazovnih materijala učenicima srednjih škola za školsku 2023./2024. godinu**

1. OPĆE ODREDBE

**Članak 1.**

Ovom se Odlukom uređuje pravo na su/financiranje troškova kupnje drugih obrazovnih materijala učenicima osnovnih škola, te obveznih udžbenika i drugih obrazovnih materijala učenicima srednjih škola, za školsku 2023./2024. godinu, uvjeti i postupak ostvarivanja ovog prava.

**Članak 2.**

Pravo na su/financiranje troškova kupnje drugih obrazovnih materijala učenicima osnovnih škola te troškova kupnje obveznih udžbenika i drugih obrazovnih materijala učenicima srednjih škola može se priznati učenicima osnovnih i srednjih škola koji su hrvatski državljani ili imaju status stranca sa stalnim ili privremenim boravkom na području Grada Poreča-Parenzo i koji ispunjavaju uvjete određene ovom Odlukom.

Status iz prethodnog stavka trebaju imati i roditelji/skrbnici učenika i ostali članovi obitelji.

**Članak 3.**

Pod uvjetima određenim ovom Odlukom sufinancirat će se:

- *učenicima osnovnih škola* - troškovi kupnje drugih obrazovnih materijala prema popisu odobrenih drugih obrazovnih materijala za razred koji učenik pohađa objavljenom na mrežnim stranicama osnovnih škola,

 - *učenicima srednjih škola* - troškovi kupnje obveznih udžbenika za nastavne predmete za određeni razred iz odluke o odabiru udžbenika koju donosi svaka srednja škola prema odabiru iz Kataloga odobrenih udžbenika objavljenom na mrežnim stranicama Ministarstva znanosti i obrazovanja i objavljuje na svojim mrežnim stranicama,

- *učenicima srednjih škola* - troškovi kupnje drugih obrazovnih materijala prema popisu odobrenih drugih obrazovnih materijala objavljenim na mrežnim stranicama srednjih škola.

Pravo iz stavka 1. ovog članka ne ostvaruju učenici koji:

- ostvaruju pravo na besplatne druge obrazovne materijale i besplatne obvezne udžbenike po drugoj osnovi,

- ostvaruju pravo na puni novčani iznos za nabavu drugih obrazovnih materijala i obveznih udžbenika,

- ponavljaju razred.

II. SU/FINANCIRANJE TROŠKOVA KUPNJE DRUGIH OBRAZOVNIH MATERIJALA UČENICIMA OSNOVNIH ŠKOLA TE OBVEZNIH UDŽBENIKA I DRUGIH OBRAZOVNIH MATERIJALA UČENICIMA SREDNJIH ŠKOLA

**Članak 4.**

Pravo na su/financiranje troškova kupnje drugih obrazovnih materijala učenicima osnovnih škola, te obveznih udžbenika i drugih obrazovnih materijala učenicima srednjih škola ostvaruju učenici koji ispunjavaju slijedeće uvjete:

- učenici samohranih roditelja

- učenici koji su osobe s invaliditetom od 80-100%,

- učenici roditelja koji ispunjavaju uvjet prihoda,

- da su učenici polaznici osnovnih škola na području Grada Poreča-Parenzo i susjednih Općina i to: Tar-Vabriga, Kaštelir-Labinci, Višnjan, Vižinada, Sv. Lovreč i Vrsar,

- da su učenici polaznici srednjih škola na području Grada Poreča-Parenzo i drugih gradova na području Istarske županije, te iznimno na području drugih županija za programe kojih nema na području Istarske županije.

Samohrani roditelj je roditelj koji sam skrbi za svoje dijete i uzdržava ga.

Uvjet prihoda ispunjavaju obitelji čiji prosječni mjesečni prihod u 2022. godini po članu obitelji ne prelazi iznos od 406,30 eura mjesečno**.**

U prihode se uračunavaju sva sredstva koja obitelj ostvari po osnovi rada, mirovine, prihoda od imovine ili prihoda i naknada po drugim osnovama, osim dječjeg doplatka i novčanih naknada, potpora i drugih oblika pomoći određenih Zakonom o socijalnoj skrbi i Odlukom o socijalnoj skrbi Grada Poreča. U prihode jednoroditeljskih obitelji ne uračunavaju se sredstva ostvarena po osnovi uzdržavanja djece (alimentacija).

III. SU/FINANCIRANJE TROŠKOVA KUPNJE DRUGIH OBRAZOVNIH MATERIJALA UČENICIMA OSNOVNIH ŠKOLA TE OBVEZNIH UDŽBENIKA I DRUGIH OBRAZOVNIH MATERIJALA UČENICIMA SREDNJIH ŠKOLA IZ OBITELJI U SOCIJALNOJ POTREBI

**Članak 5.**

Pravo na su/financiranje troškova kupnje drugih obrazovnih materijala učenicima osnovnih škola, te obveznih udžbenika i drugih obrazovnih materijala učenicima srednjih škola iz obitelji u socijalnoj potrebi ostvaruju učenici koji ispunjavaju slijedeće uvjete:

- da su članovi kućanstva koje je korisnik zajamčene minimalne naknade,

- da dolaze iz obitelji koje temeljem rješenja nadležnog Centra za socijalnu skrb ostvaruju neku od sljedećih naknada: doplatak za pomoć i njegu, osobnu invalidninu, naknadu za roditelja njegovatelja ili njegovatelja,

- da su učenici polaznici osnovnih škola na području Grada Poreča-Parenzo i susjednih Općina i to: Tar-Vabriga, Kaštelir-Labinci, Višnjan, Vižinada, Sv. Lovreč i Vrsar,

- da su učenici polaznici srednjih škola na području Grada Poreča-Parenzo i drugih gradova na području Istarske županije, te iznimno na području drugih županija za programe kojih nema na području Istarske županije.

IV. POSTUPAK ZA OTVARIVANJE PRAVA I IZNOS NAKNADE

**Članak 6.**

Postupak za ostvarivanje prava na su/financiranje troškova kupnje drugih obrazovnih materijala i obveznih udžbenika pokreće se podnošenjem zahtjeva Upravnom odjelu za društvene djelatnosti.

Podnositelj zahtjeva je uz zahtjev dužan priložiti i dokaze kojima dokazuje da ostvaruje pravo na su/financiranje troškova kupnje drugih obrazovnih materijala i obveznih udžbenika.

Dokazi koje je podnositelj zahtjeva dužan priložiti uz zahtjev su sljedeći:

1. svi podnositelji zahtjeva:

- dokaz o prebivalištu učenika/roditelja/skrbnika na području Grada Poreča-Parenzo: preslika osobne iskaznice ili uvjerenje Policijske postaje Poreč ne starije od 60 dana od dana podnošenja zahtjeva (hrvatski državljani),

- dokaz o statusu stranca sa stalnim ili privremenim boravkom na području Grada Poreča-Parenzo učenika/roditelja/skrbnika: preslika boravišne iskaznice ili uvjerenje Policijske postaje Poreč ne starije od 60 dana od dana podnošenja zahtjeva,

- potvrda o upisu u osnovnu ili srednju školu,

- račun ili narudžbenice za kupljene ili naručene druge obrazovne materijale i obvezne udžbenike,

- potvrda o pohađanju posebnog odjela ili odjela djelomične integracije s popisom dodatnog obrazovnog materijala (za djecu polaznike posebnog odjela ili odjela djelomične integracije Osnovne škole Poreč),

- preslika iskaznice transakcijskog računa roditelja/skrbnika/učenika na kojeg će se vršiti plaćanje,

2. učenici osnovnih i srednjih škola:

- dokaze o prihodima (uvjet prosječni mjesečni prihod do 406,30 eura po članu obitelji): potvrda Porezne uprave o visini dohotka i primitaka u 2022. godini za sve članove obitelji,

- izjava o statusu samohranog roditelja, ovjerena kod javnog bilježnika ili rješenje Centra za socijalnu skrb Poreč o ostvarenom pravu na privremeno uzdržavanje ili rješenje Općinskog suda o neplaćanju alimentacije,

- rješenje o invalidnosti učenika (rješenje Hrvatskog zavoda za mirovinsko osiguranje o utvrđenom stupnju invalidnosti ili rješenje Centra za socijalnu skrb Poreč o ostvarenom pravu na osobnu invalidninu).

3. učenici osnovnih i srednjih škola iz obitelji u socijalnoj potrebi:

- rješenje Centra za socijalnu skrb o ostvarivanju prava na zajamčenu minimalnu naknadu kućanstva,

- rješenje Centra za socijalnu skrb o ostvarivanju prava na doplatak za pomoć i njegu, osobnu invalidninu, naknadu za roditelja njegovatelja ili njegovatelja.

**Članak 7.**

Zahtjev podnose roditelji ili skrbnici učenika ili sami učenici ako su punoljetni.

Predajom zahtjeva podnositelj daje suglasnost Gradu Poreču-Parenzo da u zahtjevu navedene osobne podatke prikuplja, obrađuje i pohranjuje u svrhu ostvarivanja prava na su/financiranje troškova kupnje udžbenika i drugih obrazovnih materijala i u svrhu kontaktiranja i isplate naknade iz članka 10. ove Odluke.

Osobni podaci bit će zaštićeni od pristupa neovlaštenih osoba te pohranjeni na sigurno mjesto i čuvani u skladu s uvjetima i rokovima predviđenim pozitivnim zakonskim propisima i aktima Grada Poreča-Parenzo.

Preslike osobnih iskaznica i dokumenata na koje će se izvršiti isplata naknada bit će uništeni nakon okončanja postupka dodjele naknade te ih se neće pohranjivati.

Prava podnositelja zahtjeva i postupanje u odnosu na njegove i dane osobne podatke podnositelj zahtjeva može vidjeti na internetskim stranicama Grada Poreča-Parenzo [www.porec.hr](http://www.porec.hr).

**Članak 8.**

Pravo na su/financiranje troškova kupnje drugih obrazovnih materijala i obveznih udžbenika učenicima osnovnih i srednjih škola priznaje se u obliku novčane naknade koja iznosi:

- do 100,00 eura za učenike nižih razreda osnovne škole,

- do 160,00 eura za učenike viših razreda osnovne škole,

- do 250,00 eura za učenike srednjih škola.

Iznimno, za djecu polaznike posebnog odjela ili odjela djelomične integracije Osnovne škole Poreč troškovi se priznaju u 100%-tnom iznosu.

Novčana naknada će se isplaćivati na temelju dokazanog troška.

Trošak se dokazuje računom ili narudžbenicom za kupljene ili naručene druge obrazovne materijale i obvezne udžbenike.

**Članak 9.**

Isplata naknade za su/financiranje troškova kupnje drugih obrazovnih materijala i obveznih udžbenika vrši se temeljem naloga Upravnog odjela za društvene djelatnosti, nakon provedenog postupka utvrđivanja ispunjavanja uvjeta za su/financiranje troškova kupnje istih.

**Članak 10.**

Naknada se isplaćuje jednokratno na transakcijski račun roditelja ili skrbnika ili punoljetnog učenika.

V. ZAVRŠNA ODREDBA

**Članak 11.**

Ova Odluka stupa na snagu prvog dana od dana objave u „Službenom glasniku Grada Poreča-Parenzo“.

  **GRADONAČELNIK Loris Peršurić**